Zvartnots

Wevala ke Zvartnots ( armenavon Զվարթնոց տաճար ), tir alkaf rawopaf debak tigis koe Armavir winka poke Yerevan vatalte Xayastana.
Wevala is ujeem ke Echmiatsin is Zvartnots rawopaf debak wetce arayaf debak ke tamavafa gadakiewega ke UNESCO bak 2000 belcon zo bendeyed.

 Wevala 
 Izva 
Zvartnots zo vegeduyur ugale kipi ke Amena gan islamevaf arabik keni digisa  Persa su zo tolgeniyir. Kolnara va wevala dirganon gan Nerses III ( ikayoltkiraf gu Kolnasik ) bak 643 tozuweyer. Tarizayana gu Grigor Tumtikye, tigiyir lize kakevera ke Trdat III is Koafis Grigor nuve dilizeyer. Sedme Movses Kaghankatvatsi armenaf mialukugalaf izvopik, wevala bak 652 zo tutumtayar. (hr) Stepanyan, A. & H. Sargsyan. Զվարթնոց. Armenian Soviet Encyclopedia. Yerevan: Armenian Academy of Sciences, 1977, vol. 3, bu 707-710 Wali 653 is 659 Nerses koe Tayk tigiyir isen kolnara gan Anastas Akoratsi volmiv zo dakiyir. Nope arabafa kerelera va Dvin is vanlaumara ke geja wal  ervolia isu arabafa poke jowa, Nerses va bermaf avak ke alkokilik mal Dvin kal Zvartnots arbureyer. (en) Maranci, Christina. Byzantium through Armenian Eyes: Cultural Appropriation and the Church of Zuart'noc'. Gesta 40 (2001): bu 109

Divef envaks ke uja dem tiorakoraf teyel isu kiizkoraf is centakorafa krexa va turestara ke suriafa ik lentemesopotamiafa vegeduropa divnedir. (en) Richard Krautheimer. Early Christian and Byzantine Church Architecture, 4th ed. New Haven, CT: Yale University Press, 1986, bu 322-23

Zvartnots kali atitsura bak X-eafa decemda dun ranyeyer. Ugale Stepanos Taronatsi izvopik icde uja suteyer, pune ina ixam tiyir rawafa voxen in va lazava me bazer. Bata atitsusa lazava wan zo atatcer, voxen toloya zo abdufid : lan ruftacek ok danexa ke arabafa zierdara.

Lonobafa pebura tir tela ke ruftacek kore xe zo envayar enide remi tanoya decitda ( evla abdiwiyina ta toleafa artfira ke Kristos ) co di kruldeyer. Joxara va bazexa ke kalanteyara tuafizayad. Oltavaf ksudaks va wevala gan Trdat vegeduropik gazon gu Gagik I Bagratuni bak ironokafa sanda ke X-eafa decemda koe Ani zo kolnayar. Milsaref Stepanos Taronatsi izvopik va Zvartnots vuester, pimtason uja taneasteyena gan Gagik wetce drepe moe Vagharshapat tarizayana pu mil turawaweyes tumtik. (en) Maranci. Byzantium through Armenian Eyes, bu 118

 Joxara 
Rawaxo ke Zvartnots titi XX-eafa decemda zo nisayar. Debak wali 1901 is 1907 dirganon gan Khachik Dadian alkokilik zo joxayar, koafizason va cofuot ke wevala voxis zavzaks ke alkokilikafa berma is tanoye vorafe belcetaxe. Ostik joxara razdayad da Zvartnorts moe stabrega ke dre evlafe gu gazugal ke Rusa II gazik ke Urartu tigiyir. 

 Dre 
Lo aneyasik va maltadlera bak 1905 ke Toros Toramanian kobaveyes moe taneafa joxara num drageyes va barvegemafe dre ke kolna malnaled. 

Soe yontan don Stepan Mnatsakanian is loeke A- Kuznetsov va maltadlera kerektayad nume va araf zovdom drageyed.  Tulon Kuznetsov tcilkayar da zovdom ke Toramanian tiyir « meovopaf kapbure vegeduks » ise karakeyer da brubefa felilera ke bane sare vas pirtafa envara ke Toramanian me rovadjeyer. (ru) Kuznetsov, A. Тектoникa и Конструкция Центричecких Здaний. Moskva, 1951, bu 110-114

Koak ke uja zikeyena gu bitcxa tiyir koraf gu ellasafa gamda ok balemvreptaf dem anameon tamaxo solve divak tiyir jonkril dem 32 olkoy num sumuon nutis ivamuf.

 Turestara 
Surp Grigor uja ( loon grupena wetce Gagkashen ) koe Ani ( batugale koe Turka ) bak 1001 ik 1005 zo vegeduyur ise tiyir lan maltadleks va Zvartnots.

Surp Yerrordutyun Yekeghetsi uja koe Malatia-Sebastia revava ke Yerevan gan Baghdasar Arzoumanian vegeduropik kare teza ke Zvartnots zo envayar aze bak 2003 zo tenukeyer.

 Ewava va rawaks is maltadleks 

 Dere rupec 
Wevala is ujeem ke Echmiatsin is Zvartnots rawopaf debak
 Wevala ke Echmiatsin
 Surp Hripsime uja
 Surp Gayane uja
 Shoghakat uja



 Vuestexa 

 (en) Kiesling, Brady (2005), Rediscovering Armenia: Guide, Yerevan, Armenia: Matit Graphic Design Studio
Wevala ke Zvartnots
Wevala ke Zvartnots